Pannakisarita iti Maysa a Kaarruba
Dusaen Aya ti Dios Dagiti Tattao iti Umap-apuy nga Impierno?
MARAGSAKAN dagiti Saksi ni Jehova a makisarita kadagiti kaarrubada maipapan iti linaon ti Biblia. Adda kadi aniaman a saludsodmo maipapan iti Biblia? Kayatmo kadi a mailawlawag kenka ti maysa a patpatien wenno narelihiosuan nga aktibidad dagiti Saksi ni Jehova? No kasta, no adda maam-ammom a Saksi, dika koma bumdeng a makisarita kenkuana ta maragsakan a mangilawlawag iti dayta.
Naisalaysay iti baba ti gagangay a pannakisarita ti maysa a Saksi ni Jehova iti kaarrubana. Ipapantayo a simmarungkar ti Saksi nga agnagan Mauricio iti pagtaengan ti lalaki nga agnagan Alejandro.
Dusaen Kadi ti Dios Dagiti Dakes a Tattao?
Mauricio: Maragsakanak ta nagkitata manen.
Alejandro: Kastaak met.
Mauricio: Pinampanunotko ti imbagam kaniak idi immayak ditoy.
Alejandro: Ania kadagiti imbagak?
Mauricio: Imbagam a nasdaawka idi naammuam a saan gayam a mamati dagiti Saksi ni Jehova iti umap-apuy nga impierno.
Alejandro: Wen, talaga a nasdaawak. Kinapudnona, diak impagarup a dikay mamati.
Mauricio: Nagsayaat ta imbagam ti riknam. Maragsakanak a makangngeg iti opinion ti dadduma. Yantangay nagduduma ti opinion dagiti tattao maipapan iti umap-apuy nga impierno, ania met ngay ti opinionmo?
Alejandro: Patiek a no matay dagiti dakes a tattao mapanda idiay impierno ket matutuokda iti agnanayon.
Mauricio: Kasta met ti kapanunotan ti kaaduan. Saludsodek man kenka, adda kadin nasaem a kapadasam?
Alejandro: Wen. Lima a tawenen ti napalabas sipud idi napapatay ni manangko.
Mauricio: Ladingitek ti napasamak ken manangmo. Sigurado a mailiwkan kenkuana.
Alejandro: Wen ngarud. Inaldaw a malaglagipko ni Manang.
Mauricio: Ibagbaga ti dadduma a tattao a patienda ti umap-apuy nga impierno gapu ta marurodda iti aramid dagiti dakes a tattao. Siempre, kayat dagiti inosente a biktima a madusa dagiti nagaramid iti dakes, di ngamin?
Alejandro: Uray siak! Kayatko a madusa ti nangpatay ken manangko.
Mauricio: Normal laeng a kasta ti mariknam. Isursuro ti Biblia a makaunget met ti Dios no mabiktima dagiti awan basolda a tattao ken inkarina a dusaennanto dagiti managdakdakes. Kastoy ti mabasa iti Isaias 3:11: “Asi pay daydiay nadangkes!—Didigra; ta ti panangtrato nga inaramid dagiti bukodna nga ima maaramidto kenkuana!” Makapagtalektayo ngarud a dusaento ti Dios dagiti dakes a tattao.
Alejandro: Ngem kasano ngarud a mapasamak dayta no awan met ti umap-apuy nga impierno?
Mauricio: Nagsayaat a saludsod dayta. Iti kinapudnona, dusaen ti Dios dagiti nadangkes iti agnanayon a pannakadadael. Usigem ti kunaen ti Biblia ditoy 2 Tesalonica 1:9. Pakibasam man.
Alejandro: Kunana: “Dagitoy a mismo agpasardanto iti pannakaukom a dusa nga agnanayon a pannakadadael manipud iti sanguanan ti Apo.”
Mauricio: Nadlawmo kadi nga awan ti namnama dagiti nadangkes a tattao gapu ta dusaen ida ti Dios iti agnanayon nga ipapatay? Awan ti namnamada nga agbiag iti masanguanan.
Alejandro: Maawatakon ti kayat a sawen ti teksto ngem kasla saan a nainkalintegan ta mataytayo amin. Saan aya a rumbeng laeng a nadagdagsen ti dusa dagiti dakes a tattao?
Ania ti Kasapulan a Maaramid Tapno Adda Kinahustisia?
Mauricio: Makitak a kayatmo nga adda koma kinahustisia.
Alejandro: Siempre.
Mauricio: Makomendaranka. Kinapudnona, ti Dios pinarsuana ti tao a makailasin iti naimbag ken dakes. Kayatna met nga adda koma hustisia. Ngem no isursuro dagiti lider ti relihion a dusaen ti Dios dagiti tattao iti umap-apuy nga impierno, kasla ibagbagada nga awan ti kinahustisia ti Dios.
Alejandro: Ania ti kayatmo a sawen?
Mauricio: Mangtedak iti maysa a pagarigan. Pamiliarka kadi iti salaysay ti Biblia maipapan kada Adan ken Eva?
Alejandro: Wen. Kinuna ti Dios a saanda a mangan iti bunga ti maysa a kayo ngem nagsukirda.
Mauricio: Husto. Basaenta ti salaysay iti Genesis 2:16, 17. Kunana: “Ni Jehova a Dios impasdekna met daytoy a bilin iti tao: ‘Manipud iti tunggal kayo iti minuyongan mabalinmo ti agpennek a mangan. Ngem no maipapan iti kayo ti pannakaammo iti naimbag ken dakes dika mangan manipud iti dayta, ta iti aldaw a manganka manipud iti dayta mataykanto a di bumurong.’” Isu nga ania ti imbaga ti Dios a mapasamak no mangan ni Adan iti naiparit a bunga?
Alejandro: Kinunana a matay ni Adan.
Mauricio: Hustoka. Panunotem: Gapu iti basol ni Adan nagbalin a managbasol ti intero a sangatauan. * Nupay kasta, adda kadi imbaga ti Dios a dusa nga umap-apuy nga impierno?
Alejandro: Awan.
Mauricio: Ngem no matutuokda iti agnanayon, saan kadi a nainkalintegan ken naayat no pinakdaaran koma ida ti Dios?
Alejandro: Wen a.
Mauricio: Usigem manen ti imbaga ti Dios kada Adan ken Eva kalpasan a nagbasolda. Pakibasam man ti Genesis 3:19?
Alejandro: Kunana: “Iti ling-et ta rupam mangankanto iti tinapay agingga nga agsublika iti daga, ta dayta ti nakaalaam. Ta tapokka ket iti tapok agsublikanto.”
Mauricio: Pagyamanan. Sigun iti imbaga ti Dios, sadino ti napanan ni Adan?
Alejandro: Kinunana nga agsubli ni Adan iti daga.
Mauricio: Husto. Ita, nalabit umanamongka a tapno maibaga nga agsublika iti maysa a lugar, masapul a naggapukan sadiay?
Alejandro: Siempre.
Mauricio: Ayan ngarud ni Adan sakbay a pinarsua ti Dios?
Alejandro: Awan.
Mauricio: Wen, umiso dayta. Ken nadlawmo kadi nga awan ti nadakamat a panangdusa ti Dios iti umap-apuy nga impierno. Nainkalitegan kadi nga ibaga ti Dios nga agsubli ni Adan iti daga no mapan met gayam iti umap-apuy nga impierno?
Alejandro: Siempre, saan.
Tungtungpalen Kadi ti Diablo ti Pagayatan ti Dios?
Mauricio: Adda pay sabali nga ikabilanganta maipapan iti sursuro nga umap-apuy nga impierno.
Alejandro: Ania dayta?
Mauricio: Asino kadi ti ibagbaga dagiti tattao a “mangay-aywan” iti umap-apuy nga impierno ken mangdusdusa kadagiti tattao sadiay?
Alejandro: Ti Diablo.
Mauricio: Ngem ti Diablo ti kangrunaan a kabusor ti Dios. No agpayso a dusaen ti Dios dagiti tattao iti umap-apuy nga impierno tapno tutuoken ti Diablo, saan kadi nga ipakita dayta a kasla agkumplotda?
Alejandro: Wen nga agpayso aya?
Mauricio: Tapno matarusam a naimbag, saan kadi a maysaka nga ama?
Alejandro: Wen, adda barok nga agtawen iti 15.
Mauricio: Ipapanmo a nagbalin a rebelde ti anakmo. Dakes ti ar-aramidenna a mamagleddaang kenka. Ania ti aramidem?
Alejandro: Ikagumaak a tubngaren.
Mauricio: Siguradoak a maulit-ulit a tulongam nga agbalbaliw.
Alejandro: Siempre.
Mauricio: Ipapantan a dina kayat ti agbalbaliw iti laksid ti panangtubngarmo kenkuana. Iti panagkunam, rumbeng kadi a dusaem?
Alejandro: Wen a.
Mauricio: Ngem kasano ngay no matakuatam nga adda dakes a tao a mangisungsungsong iti anakmo nga agaramid ti dakes?
Alejandro: Siempre, makaungetak iti dayta a tao.
Mauricio: Ita ta ammomon a ti dakes a tao ti nangisungsong iti anakmo, ibagam kadi iti dayta a tao a dusaenna ti anakmo?
Alejandro: Siempre saan.
Mauricio: Umiso kadi ngarud a kiddawen ti Dios ken Satanas a Diablo—daydiay mangisungsungsong kadagiti tattao nga agaramid ti dakes—a dusaenna dagita met laeng a tattao?
Alejandro: Siempre, saan.
Mauricio: No kayat ti Dios a madusa dagiti nadangkes, apay ngarud a tungpalen ti Diablo—a kangrunaan a kabusor ti Dios—ti pagayatan ti Dios a mangdusa kadakuada?
Alejandro: Baro kaniak dayta a.
Pagpatinggaen ni Jehova ti Amin a Kinadakes
Mauricio: Ngem mainanamam nga agtignayto ti Dios maibusor kadagiti nadangkes a di agbalbaliw. Kayatko nga iranud kenka ti Salmo 37:9, ti maudi a teksto a mangpaneknek iti daytoy. Pakibasam man.
Alejandro: Kunana: “Magessatto dagiti mismo a managaramid iti dakes, ngem dagidiay mangin-inanama ken Jehova isuda ti mangtagikuanto iti daga.”
Mauricio: Pagyamanan. Nadlawmo kadi no ania ti aramidento ni Jehova a Dios kadagiti managdakdakes?
Alejandro: Kunana a gessatennanto ida.
Mauricio: Hustoka. Kayatna a sawen, pukawennanto ida iti agnanayon. Ngem dagiti naimbag a tattao—“dagidiay mangin-inanama ken Jehova”—agbiagdanto nga agnanayon ditoy daga. Siempre, mabalin a maisaludsodmo, apay ngarud a saan a lapdan ti Dios dagiti tattao nga agaramid ti dakes? Ken no talaga a dusaenna dagiti dakes a tattao, apay ngarud a dina pay la inaramid dayta?
Alejandro: Wen ngarud. Kayatko a maammuan ti sungbat dagita.
Mauricio: Ipakitakto kenka dagiti sungbat ti Biblia inton sumarungkarak. *
Alejandro: Sige, urayenkanto.
Ammuem ti Ad-adu Pay
Apay nga Ipalubos ti Dios ti Panagsagaba?
Adu ti mangipabpabasol iti Dios iti amin a panagsagaba ditoy lubong. Ania ti makunam? Ammuem ti kuna ti Dios maipapan kadagiti makagapu iti panagsagaba.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn pag_Latn ilo_Latn ilo_Latn ilo_Latn